**Predkladacia správa**

Ministerstvo práce, sociálnych vecí a rodiny Slovenskej republiky predkladá Súhrnnú správu o stave rodovej rovnosti za rok 2015 (ďalej iba „správa“) na základe uznesenia vlády Slovenskej republiky č. 337/2014 z 9. júla 2014.Predložený materiál je už v poradí ôsmou správou.

Správa identifikuje základné problémy rodovej ne/rovnosti na Slovensku a uvádza hodnoty súhrnných ukazovateľov rodovej rovnosti podľa aktuálnej dostupnosti a porovnáva ich s celoeurópskymi indikátormi. Okrem toho uvádza umiestnenie Slovenskej republiky v rámci medzinárodných hodnotení na základe kompozitných ukazovateľov rodovej rovnosti.

Predkladané správa za rok 2015 sa zameriava na analýzu rodového mzdového rozdielu. Toto zameranie vychádza z odporúčania Hospodárskej a sociálnej rady SR, ktoré bolo artikulované zástupcami odborov pri príležitosti prerokovania návrhu Súhrnnej správy o stave rodovej rovnosti za rok 2014.

Princíp rovnakého odmeňovania z pohľadu rodovej rovnosti patrí medzi najfrekventovanejšie zásady v medzinárodnom pracovnom práve, ako aj v pracovnom práve Európskej únie. V tejto oblasti bolo na úrovni Európskej únie prijatých niekoľko smerníc, predovšetkým pokiaľ ide o zásadu rovnakej odmeny mužov a žien za rovnakú prácu a prácu rovnakej hodnoty a zásadu rovnakého zaobchádzania s mužmi a ženami z roku 1975. Zákonník práce rovnako ukladá túto povinnosť; napriek tomu sú stále rozdiely v zárobkoch medzi mužmi a ženami aj na rovnakých pozíciách pomerne častým javom.

Rodový mzdový rozdiel na základe hrubej mesačnej mzdy v roku 2015 dosiahol úroveň 22,33% v neprospech žien (v roku 2014 to bolo 23,02%), v prípade porovnania hodinovej mzdy je tento rozdiel priaznivejší (17,8%).

Správa bude predložená na rokovanie poradných orgánov vlády Slovenskej republiky, na rokovanie vlády Slovenskej republiky a na rokovanie orgánov Národnej rady Slovenskej republiky.